*ДГ“КОКИЧЕ“-с.Крушовене, общ.Д.Митрополия, обл.Плевен*

*ул.“Девети септември“№2, тел.: 0879125028,* e-mail: info-1500941@edu.mon.bg

***-----------------------------------------------------------------------------------------------------------------***

Утвърждавам:

Директор:

/Нина Транкова /

**МОДЕЛ ЗА РАБОТА СЪС СЕМЕЙСТВАТА И ДЕЦАТА В ПЕРИОДА НА АДАПТАЦИЯ ОТ СЕМЕЙНАТА СРЕДА КЪМ ДЕТСКАТА ГРАДИНА**

/ Чл.43, ал.4, глава III от Правилник за дейността на ДГ“Кокиче“-с.Крушовене - на основание чл.39, ал.2 от Наредба №5 / 03.06.2016г. за предучилищното образование – ДВ бр.85 от 2020г., в сила от 02.10.2020г. /

Актуализиран и утвърден със заповед 108 / 11.09.2024г.

на директора на ДГ“Кокиче“-с.Крушовене.

ДГ“Кокиче“ – с.Крушовене е детска градина за щастливи деца, спокойни родители и уверени учители, които заедно вървят ръка за ръка в името на цялостното развитие на децата.

Посоката, в която са насочени усилията и дейностите на всички - в семейството и в детската градина е: учители и родители-заедно за физическото и емоционалното благополучие на детето.

Осъзнавайки важността на плавния и безпроблемен преход на детето, отглеждано в семейна среда към организираната образователно-възпитателна дейност в детската градина, ние насочваме част от работата си към запознаване на родителите със спецификата на детската възраст и основните преживявания, които би изпитало детето при постъпване за първи път в детската градина.Нашият опит показва, че взаимното доверие и уважение между учителите и родителите неизменно рефлектира положително върху процеса на приобщаване и адаптация на децата към режима в детската градина.

Понятието“ адаптиране „ означава „ приспособяване на организма или на сетивните органи към околната среда и обкръжаващите условия.“ Адаптирането на детето към условията на детската градина е процес, свързан с действията и реакциите на участниците в процеса на педагогическо взаимодействие: учители, родители и деца. Успешното адаптиране на детето изисква възрастните в лицето на детската градина и семейството да се включат активно и да подпомогнат този процес.

Основни задачи, които трябва да изпълнят учителите са:

1.Да организират безопасна и естетична среда, създаваща уют, топлина и сигурност за децата в периода на адаптацията им при постъпване в детската градина.

2.Да реализират образователно-възпитателния процес чрез планирани игри и игрово-познавателни дейности в основни и допълнителни форми на педагогическо взаимодействие.

3.Да формират комуникативни умения и поведение за позитивно общуване и взаимодействие между учителите и родителите, благоприятстващи адаптацията на децата при прехода от семейната среда към образователната и социалната среда в детската градина.

Персоналът на ДГ „ Кокиче“ има актуалната задача да оптимизира взаимодействието между детската градина и семейството и да предложи такива форми и средства на сътрудничество, които да се основават на взаимно доверие, подкрепа и спокойствие .Реализирането на тази задача предполага проучване на представите на родителите и използването на действия и отношения, които да са в полза на детето и неговото благополучие и развитие. Целенасоченото взаимодействие осигурява единен подход в разкриването и опознаването на обкръжаващия детето свят и постоянна взаимна коректна информация за цялостното развитие на детето, за неговите интереси, потребности и поведение .Особено важно за нас е да знаем как се възприема образователно - възпитателната дейност в детската градина, какви са техните очаквания, препоръки, в какви насоки биха искали да им помогне детската градина, от какво са доволни или недоволни.

Излизането от семейната среда и срещата с новата, непозната социална среда е част от живота на детето. Тръгването на детска градина е важно събитие за малкото дете, защото е свързано с цялостна промяна в живота му и попадането му в нова среда – материална, социална, обществена и природна. За безболезнена и бърза адаптация към тези промени много е важна предварителната подготовка на детето в семейството. Именно близките хора оказват най – голямо влияние върху развитието и възпитанието на детето. В семейството се поставят основите на нервно – психическото, физическото и емоционалното здраве на детето, както и началните умения и навици за самообслужване, за поведение и общуване. Родителите в най – голяма степен могат да допринесат за бързата адаптация на детето си, когато са убедени в неговата способност да премине през този етап. Тази убеденост носи увереност и емоционално спокойствие както на тях, така и на децата.

Детската градина като институция изпълнява националните образователни политики. Цялостната дейност и всички практики в нея са законово регламентирани, научно обосновани, професионално практикувани и институционално контролирани. Именно детската градина е инициативен фактор във взаимодействието с родителите.

Законът за предучилищно и училищно образование определя родителите като участници в образователния процес. Сътрудничеството и взаимодействието между семейството и детската градина се осъществяват чрез индивидуални консултации, срещи с родителите, обучения, тренинги, анкети, разговори, присъствие в педагогически ситуации, празници, тържества и други режимни моменти./ чл.43, ал.5, глава III от ПДДГ/ Родителите са длъжни да участват в процеса на изграждане на навици и умения на детето, да се осведомяват за приобщаването му към социалната среда на детската градина и постигнатите резултати от възпитанието и обучението му. Ролята и задължението на детската градина е не само да отглежда и възпитава, социализира и обучава детето, но и да даде модели , които и родителите да усвояват и прилагат с оглед постигане целите на предучилищното образование и подготовката на детето за училище. Важно за педагозите от ДГ „ Кокиче“ е индивидуализирането и оптимизирането на това взаимодействие. Затова смятаме за нужно да получаваме информация за:

- статуса на детето в семейството;

- семейната атмосфера и емоционалното благополучие на детето у дома;

- нивото на знания и умения , проявени интереси и способности на детето до постъпването му в детската градина;

- здравословното състояние на детето;

- предпочитани и непредпочитани храни; начин на хранене, вредни навици и др.

На родителите даваме възможност да се запознаят предварително с детската градина, с работещите в нея педагози и помощник - възпитатели; с дневния режим; с предлаганите образователни стратегии и практики; да се информират за храненето и медицинското обслужване на детето.По този начин се повишава ефективността на позитивното и ползотворно сътрудничество и се стимулира взаимното допълване в изпълнението на социалните роли и функции на семейството и детската градина. Това води до много положителни моменти за всички: деца, родители и учители. Ето някои от по - важните, според нас:

**За детето:**

-облекчава се адаптацията на детето при прехода от домашна обстановка към условията на детската градина;

-засилва се чувството за сигурност и емоционален комфорт;

-стимулира се активността и индивидуалната изява;

-стимулират се уменията за общуване и социализация на детската личност;

-развиват се речевите умения и се преодоляват дефицити в общуването, говора и социалната реализация;

-обогатява се познавателния и социалния опит.

**За родителите:**

-разбират по – добре своите деца, сравнявайки ги с техните връстници;

-овладяват конкретни способи за общуване с децата в разнообразни дейности;

-приемат от нова позиция работата на педагозите, засилва се доверието към тях;

-опознават съдържанието на педагогическия процес и на ежедневието в детската градина;

-повишават своята педагогическа компетентност и я пренасят в къщи;

-обменят информация не само с педагога, но и с другите родители;

-укрепват родителската общност като важна институция.

**За педагозите:**

-използват идеите, знанията и личния опит на родителите за обогатяване живота на групата;

-имат стимул за търсене и прилагане на различни стратегии за общуване с родителите и техните деца;

-разбират по - добре децата , опознавайки близките им;

-осъществяват взаимен обмен на информация с родителите за индивидуалните особености на децата;

-използват непосредствената помощ на родителите в осъществяването на педагогическия процес;

-разчитат на съдействието на родителите при възникване на проблеми, инциденти, въпроси и др.

-разчитат на съдействието и подкрепата на родителите при организиране на тържества и други инициативи от живота на детската градина.

В тази връзка взаимодействието между детската градина и семейството трябва да се усъвършенства, за да се убедят родителите в професионализма и грижата на екипа на детската градина в името на развитието и благополучието на децата. Главната ни цел е да убедим родителите, че при нас децата се развиват и живеят щастливо.

В ДГ“ Кокиче“ дневния режим е следният:

1. Прием на децата- 6.30 ч.- 8.15 ч.
2. Допълнителни форми на педагогическо взаимодействие- утринна гимнастика – 8.15-8.30 ч.
3. Закуска- 8.30 ч.-9.00 ч.
4. Основна форма на педагогическо взаимодействие педагогическа ситуация – 9.00ч. – 09.30 ч.
5. Дейности за релакс - 9.30 – 9.40ч.
6. Основна форма на педагогическо взаимодействие-педагогическа ситуация- 9.40-10.10ч.
7. Подкрепителна закуска -10.10 ч.-10.20 ч.
8. Основна форма на педагогическо взаимодействие-педагогическа ситуация - 10.20 -10.50 ч.
9. Допълнителни форми на педагогическо взаимодействие- разходка,наблюдения и спортни игри- 10.50 -12.00 ч
10. Обяд -12.00 ч.-13-00 ч.
11. Следобедна почивка-13.00-15.00ч.
12. Събуждане, тоалет и закуска- 15.00-15.45ч.

13.Основни форми на педагогическо взаимодействие-ПС-15.45-16.45ч.

14.Допълнителни форми на педагогическо взаимодействие- игри, занимания,организирани от учителя, изпращане, консултации с родители – 16.45-18.30ч.

Занималнята в групата на детската градина е организирана така, че средата и обстановката в нея да създава условия за развиване на детето и обогатяване на неговия познавателен и социален опит във всеки момент на учене чрез игра, споделяне и реализация на индивидуалните му способности.

При постъпване на детето на детска градина в него трябва да се формират нови условнорефлекторни връзки, тъй като се нарушава създадения в семейството до този момент динамичен стереотип на поведение, хранене, дейност. При отделните деца в зависимост от индивидуалните особености и възрастта процесът на адаптиране е по - бавен. Именно тук е ролята на педагозите, работещи в детската градина в сътрудничество с родителите да направят по - безболезнена адаптацията на новоприетите деца.

Раздялата с майката се преживява болезнено от почти всички деца при постъпването им в детско заведение. Нашият опит показва, че има деца, които се приспособяват веднага, а други- по - продължително време - от 2 до 4 месеца след постъпване в детската градина .Приспособяването на децата е естествен процес, присъщ на всеки жив организъм, чрез който става уравновесяване с околната среда. Приспособяването на детето е социален процес и в него има роля личния му опит и подготовката от семейството.

В ДГ „ Кокиче“ се прилагат множество подходи:

-индивидуален- към всяко дете;

-активни грижи за новопостъпилите деца,заедно с техните родители.

ДГ „ Кокиче“ даваме следните препоръки:

•**За родителите:**

Още преди постъпването в детската градина трябва:

-Да направят предварително посещение в детската градина: да се запознаят с материалната база; с образователната среда в групата; с организацията на дневния режим; празници, тържества; задължителни изисквания и правила към родителите.

-Предварително да се започне подготовката на детето към изискванията на новата среда.

-Да се формират у детето положителни нагласи и представи за детската градина; да се говори за ходенето на градина с радост и насърчаване; с положителни чувства и емоции.

-Раздялата с родителя сутрин в детската градина трябва да е кратка и насърчаваща детето. Най - добре е родителят сам да си изработи ритуал за раздяла, който да следва стриктно и ежедневно. Ритуалът ще направи родителят по - уверен и тази увереност ще се предава на детето.

-Родителите своевременно и ежедневно е необходимо да се информират и консултират за адаптирането; постиженията и поведението на детето; да споделят своите впечатления и наблюдения с персонала.

•**За детето:**

-Препоръчително е по възможност детето да наблюдава предварително и за кратко игрите на другите деца в групата;

- Да е приучено да ползва гърне или тоалетна, в зависимост от възрастта си; да дава сигнали за ходене до тоалетна;

- Да има елементарни умения да държи лъжица и чаша;

- Да консумира разнообразно приготвена храна – трикомпонентно обедно меню;

- Да пие от чаша;

- Да има опит в общуването и в непозната среда;

-Да седи на детско столче;

-Да е дружелюбно към другите деца; да споделя играчки и предмети от бита;

- Да има елементарни умения за подреждане на играчки и др.

- Да умее да слуша музика и да изпълнява естествени движения на фона на музиката; да слуша приказки; да изпълнява указания;

- Може да идва в групата със своя любима играчка;

- Детето има нужда от твърди граници и правила, за да се адаптира бързо.По този начин то се чувства сигурно и спокойно;

- Да се щади емоционалното му състояние и да се подхожда според него.

В детството емоционалното съзнание се обогатява, усвояват се ускорено ключови емоционални умения, формира се основата на емоционалната грамотност и се очертава формиращата се индивидуалност на детето.

**Персоналът на детската градина:**

-Възприема детето като най – висша ценност;

- Подкрепя, насърчава, поощрява и стимулира детето в цялостната му дейност и поведение;

- Посреща и приема детето с положително настроение, вежливо, учтиво, като съсредоточава вниманието си главно към него и създава у детето усещането за сигурност и спокойствие;

- Запознава се с родителите на детето, представя го на другите деца;

- Подготвя предварително средата в групата за игра и занимания по избор на децата;

- Определя лично пространство, надписано за всяко дете – гардеробче, легло и запознава родителите с тях;

- Запознава детето с обстановката и обяснява предназначението на отделните помещения; материали, пособия и други.

- Организира и провежда дневния режим и учебния ден , като се съобразява с възрастовите и индивидуалните възможности на децата, техните потребности и желания .Осигурява разнообразие на дейности – образователни, възпитателни, почивка, игри и други основни и допълнителни форми на педагогическо взаимодействие;

- Подкрепя и подпомага всяко дете, когато изпитва затруднения, колебания и несигурност;

- Следи и възпрепятства агресивно поведение между децата - удряне, блъскане, щипане и други физически форми на агресия между децата.

- Поддържа спокойна , позитивна и приятна атмосфера на общуване и комуникация с децата, без напрежение и стрес;

- Използва цялата материално - техническа база за интересно, развиващо, обучаващо и забавно пребиваване на детето в детската градина;

- Не допуска грубост, тревоги, наказания, безразличие и безучастност при наличие на проблеми и тревоги у децата;

- Не оставя децата без надзор и обгрижване;

- Дава на родителите своевременно и ежедневно информация и консултиране за адаптирането, постиженията и поведението на децата;

- Персоналът спазва професионална етика и отговорности, произтичащи от закона, етичния кодекс на работещите с деца и длъжностната характеристика на всеки служител на ДГ „ Кокиче“.

Всяка адаптация изисква време и е различна за всяко дете.Продължителността на адаптацията зависи и от характера на детето, семейната среда, здравословното му състояние, както и от методите и подходите, които учителите и другите служители избират и прилагат по пътя на приобщаването на детето.

**ПРЕПОРЪКИ И НАПЪТСТВИЯ КЪМ ВАС, РОДИТЕЛИ:**

1.Подготовката за раздялата трябва да започва от дома на детето. То трябва предварително да се подготви за мисълта за детска градина: разкажете му за детската градина, за това, че там ще намери приятели и ще играе с тях; заведете го до детската градина и го оставете да наблюдава как децата играят на двора, как се смеят и радват на връстниците си и на игрите с тях; вдъхвайте му увереност и сила;

2.Разкажете на учителите за индивидуалните особености на вашето дете, за навиците и уменията му; здравословното му състояние, навиците и уменията му за хранене и сън;

3.Давайте на детето любима играчка или предмет, който ще му вдъхва сигурност и спокойствие .Играчката е част от дома и семейството и го кара да се чувства комфортно.

4.Бъдете спокойни и уверени, защото спокойният родител води спокойно дете .Разделяйте се с него нежно, спокойно, но твърдо и бързо без да удължавате момента.

5. На раздяла не обещавайте неща, които няма да изпълните; следвайте стриктно ритуала, който сте си изградили за раздяла.

6.Много важни са емоциите на родителя при раздялата. Колкото по – плах и нерешителен е той, толкова по – тревожно е детето.Не се тревожете, когато детето плаче.

7.Обяснете точно и коректно на детето си след кое събитие от деня ще го вземете от детската градина. Така то няма да е тревожно кога ще го вземете, а ще очаква събитието.

8.Не променяйте правилата, които сте въвели при раздяла. Детето има нужда от твърди граници и правила.

9.Децата понякога се изморяват бързо от новите впечатления, новите дейности и многото хора .Ако детето е нервно и неспокойно, това означава, че има неудовлетворени потребности. Не търсете причините затова само в детската градина. В този случай вие трябва да го прибирате по-рано от градината, да проявявате търпение към капризите му, които възникват от натоварване на нервната му система. Не се карайте, а насочете вниманието му към нещо по - интересно.

10.Хвалете детето за всяко постижение, бъдете търпеливи към неуспехите и грешките му. То се нуждае от подкрепата на семейството си и само така детската градина ще се превърне в мястото, където то ще се чувства комфортно, а вие ще сте спокойни в изпълнението на служебните и личните си ангажименти.

11. След като се запознаете с режима на детската градина за по - лесна адаптация е наложително и в къщи режима на детето да бъде подобен по дейности и часове.

12.Менюто в къщи трябва да е максимално близко до това в детската градина, защото често се наблюдава, че детето не желае да идва на детска градина и заради храненето.

13.Важно е редовното ходене на детска градина - нужно е детето да свикне с мисълта, че всеки от семейството има задължения, а неговите са- да ходи на детска градина.

14.Включвайте детето в подготовката за детска градина - подреждане на раницата с необходимите и любими неща.

15.Облеклото и обувките на детето трябва да са удобни и лесни за обличане и обуване, за да не затрудняват детето и да му причиняват тревога и неудобство.

16.В детската градина се усвояват навици за самообслужване, а това изисква усилия и време .Затова изградените в семейството начални умения и навици за самостоятелност улесняват адаптирането в новата обстановка и среда.

17.Осъществяваният ежедневен контакт с родителите трябва да е доброжелателен и основан на взаимно доверие и партньорство. Когато децата усещат тези отношения се справят по - лесно в процеса на адаптация и приобщаване.

18.Изключително важна е положителната нагласа на родителите към детската градина.Ако вие вярвате, че тя е най - доброто място за детето, така ще мисли и то.

19. Научете детето отрано на добри обноски и използване на вълшебните думички. Колкото и малко да е детето, то може и с жестове да ги употребява и показва. Поощрявайте детето с „браво“, „ ти можеш“ ,“благодаря“ и др.

20. Децата са нашето огледално отражение, те подражават на възрастните и затова внимавайте в поведението и думите си.

Моделът за работа със семействата и децата в периода на адаптация от семейната среда към детската градина е приет на заседание на Педагогическия съвет с протокол №6 от 14.01.2021г. и е неделима част от Правилника за дейността на ДГ“Кокиче“-с.Крушовене.

Актуализиран и приет на заседание на Педагогическия съвет с протокол №2 от 09.09.2024г.